Koordinatės: 55°57′57″š. pl. 25°43′09″r. ilg.﻿ / ﻿55.965728°š. pl. 25.719196°r. ilg.﻿ / 55.965728; 25.719196

|  Skemų koplyčia |
| --- |
|  |
| **Vyskupija** | Panevėžio |
| **Dekanatas** | Rokiškio |
| **Savivaldybė** | Rokiškio rajonas |
| **Gyvenvietė** | Skemai |
| **Adresas** | Klevų g. |
| **Statybinė medžiaga** | mūras |
| **Pastatyta** | 2016 m. |

**Skemų koplyčia** – naujai įrengta katalikų koplyčia, stovinti Rokiškio rajone, Obelių seniūnijoje, Skemų kaime, 7 km į rytus nuo Rokiškio, 0,5 km į šiaurę nuo geležinkelio Radviliškis–Daugpilis, 1,6 km nuo kelio  **122**  Daugpilis–Kupiškis–Panevėžys . Koplyčią aptarnauja Obelių Šv. Onos bažnyčios klebonas. Maldos namai įrengti 2016 m. nebenaudojamuose sovietmečio laikų inžinerinės paskirties pastatuose: koplyčia – atgyvenusioje vandens nugeležinimo patalpoje, varpinė – neįprastoje vietoje, ant buvusio 22 m aukščio vandens bokšto, vietoje nukeltos vandens talpyklos.

Istorija
--------

1937 m. Skemų prieglaudoje buvo įrengta ir pašventinta koplyčia. Kunigas B. Šveikauskas ten laikydavo pamaldas.

Idėja įkurti dvasinės traukos centrą įstaigos 80-mečio proga kilo Skemų socialinės globos namų direktoriui Gintarui Girštautui. Statinių remontas ir pritaikymas koplyčiai prasidėjo 2016 m. pradžioje. Jau pavasarį Skemuose suorganizuotas tradicinis menininkų pleneras, skirtas medžio drožybai, kalvystei, skulptūrai, dailei ir langinių tapymui. Plenero dalyvių religinės tematikos kūriniai turėjo atitekti koplyčios ir varpinės bei aplinkos puošybai. Apie 9 tonas sveriantį varpinės namelį sumeistravo UAB „Giemeda". Jis buvo užkeltas kranu ant vandens bokšto mūrinio stiebo, prieš tai nukėlus nebereikalingą metalinę vandens talpyklą. Varpinėje buvo įmontuotas elektrinis varpas (užsakytas ir į varpinę įkeltas vėliau).

Panevėžio vyskupas emeritas Jonas Kauneckas koplyčią pašventino 2016 m. birželio 29 d. Ta proga buvo atvykęs kadenciją baigęs prezidentas Valdas Adamkus ir kiti garbūs svečiai. Prie koplyčios pasodinti trys ąžuoliukai: pirmasis skirtas koplyčios idėjos autoriui, antrasis – menininkams, savo darbais papuošusiems naująją koplyčią, trečiasis – Skemų bendruomenei. Šventė buvo skirta globos įstaigos 80-mečiui.

Koplyčios įrengimas
-------------------

Prie koplyčios interjero ir puošybos prisidėjo profesionalūs ir mėgėjai menininkai. 2016 m. vykusio plenero kūrybinis vadovas Arvydas Bagdonas ištapė 15 „Kryžiaus kelio" stočių ir sukūrė koplyčios papuošimo bendrą meninį stilių. Medžio drožėjas Gintaras Varnas išdrožė altoriaus kryžių su „Nukryžiuotuoju". Tautodailininkė Birutė Dzikavičiūtė-Kairienė ištapė koplyčios skliautines lubas. Meistras Igoris Skripka sukūrė vitražus ir „Kryžiaus kelio" stočių rėmus. Kalvis Saulius Kronis nukaldino 3 kryžius (vienas ant varpinės) ir sietyną. Skulptorius Domininkas Čepas sukūrė akmens kompoziciją „Koplytstulpis". Po metų, 2017 m. eiliniame Skemų plenere menininkai tęsė koplyčios puošybos darbus: Saulius Kronis iškalė metalo kompoziciją, papuošusią koplyčios įėjimo prieigas, Gintaras Varnas pastatė medžio, o Domininkas Čepas – akmens skulptūras šventoriuje, Birutė Dapkienė nutapė paveikslų.

Galerija
--------

* Koplyčia ir varpinėKoplyčia ir varpinė
* Varpinės bokšto fragmentasVarpinės bokšto fragmentas
* Koplyčios vidujeKoplyčios viduje
* Balkonas choristamsBalkonas choristams
* Vaizdas iš balkonoVaizdas iš balkono

Šaltiniai
---------

|  |  |
| --- | --- |
|  | **Vikiteka: Skemų koplyčia** – vaizdinė ir garsinė medžiaga  |

1. ↑  Obelių Šv. Onos parapija
2. ↑  Koplyčios: praeitis ir dabarties sprendimai
3. ↑
4. ↑  Skemuose įkurtas dvasinės traukos centras
5. ↑  Skemuose – sujudimas: ant seno vandens bokšto užkelta varpinė
6. ↑  Prie Skemų koplyčios – trys ąžuoliukai
7. ↑  Obeliai–Skemai. Dvasinės traukos centras
8. ↑  Pleneras „Kultūros sostinės belaukiant"